dh-unibe/image-text_koenigsfelden-charters-post-1500 huggingface dataset:
Allen, die disen brief sehent ✳ oder hoͤrrent lesen, ✳ kùnden wir, ✳ Gerdrut Zùllin und
Ruͦdolf, ir elich sun, ✳ sesshaft ze Aro, ✳ und vˀgehen offenlich fùr ùns und unsˀ erb̄,
das wir reht und redlich ze koͧffenn geben haben, ✳ vro Annen von Swarzenhorn,
wiland elichù husfro ✳ hˀn Bertholds von Rinach, rittˀ, und ir erben, so si en ist,
ein guͦt, ist gelegen ze Rubiswile in dem twing, ✳ buwet Heinrich ze Obrost, ✳ giltet
jaͤrlich ahtendhalb stuk an korn, ✳ umb sehs und nûnzig pfunt pfennīg ze Aro,
genger und gaͤber, ✳ der wir gantzlich gewˀt sint ✳ und in ùnsern nutz bekert haben. ✳
das vorgenemt guͦt ✳ geben wir ✳ der obgescribnen vro Annen vō Swarzenhorn
oder ir erben, ob si enwaͤr, ✳ mit allen unsˀn rehten ✳ frilich zeniessenn, ruͤwklich ze
besetzzenn und ze entsezzen ✳ mit holtz, mit veld, mit akkˀ, mit matten, ✳ mit steg,
mit weg, ✳ mit wasser und wasserrùnsen ✳ und usgenomenlich mit aller zuͦ gehoͤrd,
als wir es untz har gehebt haben an all gevaͤrd, ✳ und enzihen ùns oͧch wissentlich
und bedahtlich ✳ aller reht und ansprach, so wir ✳ je gehatten odˀ gehan mohten, ✳ odˀ
ùnser erben, ob wir enwaren, hie nach gewinnen moͤhten an dem obgnemten guͦt und
dem golt, ✳ so jaͤrlich da von zins valt, ✳ niemer die obgescͥb̄ vro Annen vō Swarzēhorn
noch ir erben, ob si enwaͤr, ✳ dar an ze beswaͤrenn, ✳ noch ze bekùmberren mit enheinē
sachen, ✳ weder mit geriht noch an geriht. ✳ si sigent, geistlich odˀ weltlich, an all gevaͤrd.
har umb, das dis alles war sig und staͤt belib, nu und hie nach, ✳ won wir eigner
insigel nit haben, ✳ so han wir gebetten den bescheidenn man ✳ Ruͦdolf vō Wiggen,
schul̄t ze Aro, sin insigel fùr uns henken an disen brief, ✳ under dem selben
insigel wir vˀgehen einer warheit alles des, so vor vō ùns gescb̄ stat. ✳ ich, Ruͦdolf
von Wiggen, schul̄t ze Aro, vorgnant vˀgihe, ✳ das ich durch bett der obgnemten
Gerdrut Zùllinun und Ruͦdolfs, ✳ ir elichen sun, ✳ min insigel gehenket han an dissen
brief, der geben ist ze Aro, an dem naͤhsten fritag vor dˀ pfaffen vasnaht,
des jares, do mā zalt vō gottes geburt drùzehenhundtˀ und fùnfzig jar,
dar nach in dem sibenden jar. ✳
Königsf. 275
Staatsarchiv
AARGAU
353
Rubiswil j
K
I 36
ùbˀ das pfant
vō Rinnach ✳